Duidelik duld Suid-Afrikaanse losskakels nie enige stories van kabouters nie. Die webblad RugbyPass het onlangs ’n studie van die nommertiens in Europa gedoen: En die Suid-Afrikaners is beslis meer fisiek as hul teenstanders.
Losskakels word dikwels die klavierspelers van wêreldrugby genoem; juis omdat vaardighede en taktiese skerpheid dalk ’n bietjie meer as grootte en spierkrag tel. Daarom het die spiertier-beheptheid van die hedendaagse era dalk nie só ’n groot invloed op hierdie posisie nie.
Tog is die swaarste losskakels in die Engelse Premierliga, die Pro14 en die Franse Top14 almal Suid-Afrikaners.
“Dit onderstreep eintlik net die feit dat Suid-Afrikaners daarvan hou om groot losskakels te kies. Pollard het – nes Butch James in die verlede – nie geskroom om die verdedigingslyn aan te val nie,” het die webblad se Josh Raisey geskryf.